Komisijos reglamentas (EB) Nr. 1473/2003
2003 m. rugpjūčio 20 d.
iš dalies pakeičiantis Reglamentą (EB) Nr. 2342/1999, nustatantį išsamias Tarybos reglamento (EB) Nr. 1254/1999 dėl bendro galvijienos rinkos organizavimo taikymo taisykles dėl priemokų schemų
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1254/1999 dėl bendro galvijienos rinkos organizavimo [1] su paskutiniais pakeitimais, padarytais Reglamentu (EB) Nr. 806/2003 [2], ypač į jo 20 straipsnį,
kadangi:
(1) 1999 m. spalio 28 d. Komisijos reglamento (EB) Nr. 2342/1999 nustatančio išsamias Tarybos reglamento (EB) Nr. 1254/1999 dėl bendro galvijienos rinkos organizavimo taikymo taisykles dėl priemokų schemų [3] su paskutiniais pakeitimais, padarytais Reglamentu (EB) Nr. 2381/2002 [4], 41 straipsnis nustato tam tikras taisykles dėl avansų mokėjimo. Dėl išimtinai nepalankių oro sąlygų, išsiskyrusių stipria ir užsitęsusia sausra, kai kurių valstybių narių gamintojai ūkiuose neturėjo pakankamai pašarų gyvuliams šerti. Kad šie gamintojai galėtų apmokėti papildomas finansines išlaidas, pirmiausia susidariusias dėl poreikio pirkti papildomo pašaro, reikėtų leisti padidinti specialios jautienos priemokos, priemokos už karves žindenes, skerdimo priemokos ir papildomų išmokų avansines sumas.
(2) Susiklosčius šioms aplinkybėms, reikėtų iš dalies pakeisti Reglamentą (EB) Nr. 2342/1999.
(3) Šiame reglamente numatytos priemonės atitinka Galvijienos vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 2342/1999 41 straipsnio 1 dalies paskutinioji pastraipa pakeičiama taip:
"Vis dėlto, 2000, 2001, 2002 ir 2003 kalendoriniais metais gali būti sumokamas specialios jautienos priemokos, priemokos už karves žindenes, skerdimo priemokos ir papildomų išmokų avansas, sudarantis be daugiau kaip 80 % šių priemokų ir papildomų išmokų sumos."
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Jis taikomas nuo 2003 m. spalio 16 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. rugpjūčio 20 d.